Összefoglalás az 5. tanulmányról
Az igaz ember áldásai

„Áldások vannak az igaznak fején; az istentelenek szája pedig erőszaktételt fed be” (Péld. 10,6.) 
A Példabeszédek könyve arra tanít, hogy a bölcsesség igazságosság, amely az Isten parancsolatai szerinti eljárást jelenti. Hittel és engedelmesen tegyük azt, és váljunk azzá, ami szent akaratával megegyezik. Legutóbb a Példabeszédek könyvének négy fejezetét, a 10, 11, 12 és a 13.-at tanulmányoztuk. Azt találtuk ezekben a fejezetekben, hogy az igazság tanítása nem csak az egyértelműen pozitív kijelentésekben jelenik meg, hanem azoknak ellenkező, negatív párjaiban is, így lehet összehasonlítási alapunk és választási lehetőségünk a jó és a rossz között. Az igaz tanításnak ebben a rendszerében az életre és a hitre vonatkozó elvek kerültek látóterünkbe, amikor a teljes körű, mindent átfogó igazság tárult elénk az élet apró részletességeiben. Fő gondolatmenete szerint pedig a gonoszság nem kifizetődő, az igazságosság viszont mindig meghozza a maga jutalmát. Arra ösztönöz, hogy szeressük felebarátainkat, mint önmagunkat, mert döntéseinknek, beszédünknek mindig van valamilyen kihatása másokra, akár jó, akár rossz értelemben, de inkább legyen jó kihatása. 

Az igaz ember és az istentelen között megmutatkozó ellentétből világossá válik a választandó jó, annak minden áldásával együtt. Mindannyiunk tapasztalata lehet a mással való jól tevés áldása, vagy az, amikor mást felüdítünk, és magunk is üdülünk. „Az igaznak gyümölcse életnek fája; és lelkeket nyer meg a bölcs” – ugyan melyikünk ne ismerné ezeket a klasszikus igeverseket nem csak az Írásból, de a saját tapasztalatából is. Az igaz viszont nem csak embertársaival szemben figyelmes, hanem még az ő barmának érzését is ismeri. Napjainkban egyre gyakrabban hallani állatkínzásokról, mert amint meg van írva, - sajnos - az istentelen szíve kegyetlen.

 E négy fejezetben fellelhető lelki áldások megmutatkoztak az ószövetségi korok prófétái, hűségesei, Jézus Krisztus és az apostolok életében is. Az istentelenek romlására is találunk példákat, amint láttuk, hogy Sault és Júdást is elpusztította a saját gonoszsága. A 12. fejezetben a becsületesség és a hazugság összehasonlításának tanulságaként vonhatjuk le azt a következtetést, hogy a becsületesség megáll Isten előtt, a hazugság pedig nem áll meg. A Szent Városba sem mehet be semmi tisztátalan, éppen ezért ne kezeljük lazán vagy bizonytalanul az igazmondást. A 13. fejezet az igazak és a gonoszok tapasztalatát, sorsát állítja szembe, ami lehet örök élet a Jézus Krisztusba vetett hit által, vagy a hitetlenség végeredményeként kárhozat. Ezek a versek egyértelműen megtanítják nekünk, hogy mi a helyes és mi a helytelen. Válasszunk jól, legyünk útjainkban tökéletesek, és Isten ígérete szerint az igazság meg fog őrizni bennünket.

Ámen!

